הוועדה המסדרת בניהולה של ח”כ אוסנת הילה מארק (הליכוד) (מ”מ של יו”ר הוועדה ח”כ מיקי מכלוף זוהר) אישרה את בקשת המיזוג של סיעת אח”י וסיעת הבית היהודי.
בדיון שנערך היום (יום ד’) בוועדה המסדרת, הוחלט לאשר את בקשת ח”כ אלי בן דהן ורפי פרץ למזג את סיעותיהם.
סיעות “אח”י-ארץ חברה יהדות” ו”הבית היהודי-האיחוד הלאומי” התמזגו לסיעה אחת, סיעה שתיקרא “הבית היהודי-האיחוד הלאומי”.
נזכיר כי בהתאם להסכם שנחתם לפני מועד סגירת הרשימות בבחירות הקודמות, התחייב ראש הממשלה נתניהו בשם הליכוד להעניק מקום אחד משוריין ברשימת הליכוד לכנסת ה-21 בתמורה לאיחוד מפלגות הבית היהודי והאיחוד הלאומי עם עוצמה יהודית, מתוך מחשבה שצירוף אנשי הרשימה הנחשבת כקיצונית אף בעיניי אנשי ימין וציונות דתית רבים עלולה לגרוע קולות מהאיחוד – קולות שיעברו להצביע ליכוד.
הדרך שנבחרה לבצע את ההסכם היתה פרישתו באופן רשמי של ח”כ הרב אלי בן דהן מהבית היהודי והצטרפותו לשלד המפלגתי של חכ”ל אפי איתם, סיעת אח”י, אשר באופן רשמי עדיין מאוחדת עם תנועת הליכוד מאז בחירות 2009 אז הצטרף איתם לליכוד.
מהלך זה איפשר את שריונו של ח”כ בן דהן ברשימת הליכוד לכנסת ה-21 ללא צורך באישור מרכז הליכוד.
כפי שסוכם באותו מועד, מיד לאחר התכנסות הכנסת ה-21 הגיש ח”כ בן דהן את קשת הפיצול מרשימת הליכוד והפיכתו לסיעת יחיד בשם אח”י. עתה, משלים בן דהן את המהלך, לו יש גם כן משמעויות כספיות ופרוצדורליות לא מבוטלות ומתמזג חזרה עם סיעת אח”י אל תוך הבית היהודי.
כמובן שבהתאם להסכם שחתמו הסיעות רק לאחרונה מפלגת הבית היהודי היא חלק מסיעה אחת הכוללת את מפלגת הבית היהודי ומפלגת האיחוד הלאומי – תקומה. יחדיו, מהוות השתיים צלע אחת מתוך הרשימה הנקראת ימינה וכוללת בתוכה גם את סיעת “הימין החדש” – שהיא למעשה השם של מפלגת צל”ש – ציונות, ליברליות, שיוויון, המהווה את השלד עליו הקימו נפתלי בנט ואיילת שקד את תנועתם לפני מערכת הבחירות הקודמות.